Huiskoop: Kyk uit vir verskuilde kostes - Jou Geld | Solidariteit WêreldJou Geld | Solidariteit Wêreld
Tuis › Artikels › Huiskoop: Kyk uit vir verskuilde kostes
Huiskoop: Kyk uit vir verskuilde kostes
Huiskoop is waarskynlik die grootste finansiële transaksie wat jy ooit sal aangaan, so dit is noodsaaklik om jou huiswerk te doen ten einde te verseker dat dit nie in 'n finansiële nagmerrie ontaard nie.
Verskuilde kostes kan in verskillende tydperke van die huiskoopproses voorkom.
Die prys wat op die verkoopsbordjie staan, is nie die volle bedrag wat jy gaan benodig om 'n eiendom te koop nie. Daar is verskeie administratiewe kostes soos 'n deposito, hereregte, oordragkoste, verbandkoste en verbandadministrasiefooie.
'n Eiendom kan ook moontlik strukturele probleme hê. Verkopers is verplig om jou van moontlik strukturele probleme in te lig maar die beste is om dalk eerder self 'n inspeksie te doen of 'n konstruksie-kenner te kry om dit te doen ten einde wettige en finansiële probleme vorentoe te vermy.
Sarah Nicholson, kommersiële bestuurder van die finansiële diensteverskaffer Justmoney, sê dit is noodsaaklik om jouself van die verskuilde kostes van huiskoop te vergewis voor jy net dokumente onderteken.
"Dit is belangrik om daarop te let dat na jy al die kostes betaal het, daar ook gewone rekeninge saam met die huissleutels kom. Neem al hierdie dinge in ag voordat jy koop, sodat daar nie later nare verrassings kom nie."
Nicholson meen versekering is bo-aan dié lys aangesien dit help om jou bate te beskerm indien iets sou gebeur. Daar is drie tipes versekering om jou huis te beskerm, naamlik dekking vir huiseienaars, lewensdekking en korttermynversekering.
Jy gaan ook elke maand moet betaal vir water en ligte, erfbelasting en ander munisipale dienste of heffings. 'n Huis verg ook gereelde instandhouding. "Wees dus gereed om elke maand 'n paar rand te spandeer. Of probeer om elke maand geld te spaar wat jy kan gebruik om jou huis in stand te hou."
Indien jy in 'n deeltitel-eenheid woon, gaan jy waarskynlik 'n maandelikse heffings betaal vir die instandhouding en bestuur van die gemeenskaplike eiendom.
"Die regspersoon kan 'n spesiale heffing instel bo en behalwe die maandelikse heffing ten einde 'n duur projek te befonds, soos om 'n hysbak te installeer of die hele gebou te verf. Dit kan jou finansies aansienlik beïnvloed, veral as die projek lank duur om te implementeer."
Nicholson beveel aan dat jy vir die jongste geouditeerde finansiële state vra voordat jy in 'n deeltitelkompleks of woonstelblok koop. "Dit sal jou help om te bepaal hoe doeltreffend die regspersoon die eiendom onderhou, en of 'n spesiale heffing nodig mag wees."